Ислом демократияси – нафис демократия. Бироқ унга ким қандай эришмоқчи? | Ҳуқуқбон Толиб ЁҚУБОВнинг блоги\nPosted on Oktabr 10, 2012 by huquqbon\n1917 йилда Россияда ҳокимиятни эгаллаган большевиклар олдида К.Маркснинг коммунистик таълимотидан бошқа ҳеч бир ориентир мавжуд эмас эди, яъни уларда гуллаб-яшнаб турган ижтимоий-сиёсий тузумни танлаш имконияти йўқ эди. Бироқ улар: “биз коммунизм қурамиз ва унинг биринчи фазаси совет социализми бўлади”, деб эълон қилдилар.\nНатижа маълум: советлар лагерларида миллионлаб инсонлар ўлдирилди, мулк оммавий равишда мавҳум ва жонсиз нарса – давлат қўлига топширилди, ҳар бир инсон шу мавҳум нарсанинг оддий бир мурувватчаси сифатида ўзлигидан ажратилди, жамият Худосиз ва одамга сиғинадиган тўдага айлантирилди ва ҳоказо. Бозорда маҳсулот кўп ва хилма-хил бўлса, у ҳолда одамларда ва демак жамиятда танлов имконияти пайдо бўлади.\nПайғамбаримиз (с.а.в.) даврларида ҳам (бўлажак исломий жамиятни) танлаш имконияти йўқ эди, бироқ Аллоҳ ўзининг бу бандасига ўзининг нусратини берган ва бўлажак исломий жамиятни барпо этиш йўлларини англатган эди. Энди эса, биринчидан, пайғамбар сифатига эришган банда чиқмайди, иккинчидан, мас., Узбекистонда бўлажак исломий жамият учун андоза оладиган, гуллаб-яшнаб турган исломий ижтимоий-сиёсий тузум ҳам йўқ.\nҲозирги пайтда мунозараларнинг асосий оқимини демократик ва исломий жамиятларни таққослаш оқими дейиш мумкин. Одамлар бўлинган: бир тоифа демократияни куфр дея уни тамоман рад этмоқда, яъни бу одамлар тамоман исломий жамият тарафдоридир; иккинчи тоифа – фақат демократияни тан олади, исломий жамият қуриш мумкинлигини умуман қабул қила олмайдилар; ва ниҳоят, учинчи тоифага кирувчилар демократиянинг ҳам, исломий жамиятнинг ҳам асосий ва ижобий қадриятларини тан олиб, уларни бир-бирига уйғунлаштиришга ҳаракат қилмоқдалар.\nШундай қилиб, тўрт типдаги жамиятлар мавжуд-мавжудмаслиги масаласини қарашга тўғри келади: 1) исломий жамият; 2) ноисломий жамият; 3) нодемократик жамият; 4) демократик жамият. Ҳозирги кунда биринчи типдаги жамият дунёда мавжуд эмас ва андоза олиш учун муайян, кўзга ташланувчи, гуллаб-яшнаб турган бирорта, кичик бўлса-да, жамият йўқ. Иккинчи ва учинчи тип жамиятлар тиқилиб ётибди, биттаси – Ўзбекистон. Ҳозирги даврда мавжуд бўлган, одамлари етарли даражада бахтиёр яшаётган, барча динларга етарли даражада эркинлик яратган, яъни инсонларнинг эътиқод эркинлигини таъминлаган, ва демак андоза олишга ярашадиган ижтимоий-сиёсий тузум, у ёки бу формада шаклланган, у ёки бу даражада ривожланган жамиятлар бор. Бири – Норвегия.\nМен биродаримиз Номоз Нормўмин (қисқалик учун НН)нинг изланишларини мароқ билан ўқийман. Менинг исломий билимим бўлмагани учун бул зотнинг мақолаларида кўп фойдали фикрларни топаман ва ўзлаштираман. Бироқ, менинг кузатишларим шуни менга англатмоқда-ки, ННнинг изланишлари назарий мақолаларга ўхшайди. Бу ҳақда мен илгари ҳам ёзган эдим. Мен бунга мутлақо қарши эмасман.\nБандани Яратганга нисбатан меҳр-муҳаббат, Унинг Китоби, Унга доимо саждада бўлган фаришталари, қавмлар ва инсониятга юборилган пайғамбарларига ҳурмат-эҳтиром руҳида тарбиялаш Исломнинг асосий вазифаларидан биридир. Пайғамбаримиз (с.а.в.) ҳам, билишимча, ишни бирданига исломий жамият қуришдан бошлаган эмаслар, балки одамларни Исломга эргаштириш, уларни исломий эътиқод руҳида тарбиялашдан бошлаганлар. Инсонларга Ислом асосларини тушунтириш керакли нарса, бу – тушунарли.\nБироқ, муайян жамиятни (мас., Ўзбекистонни) исломий жамиятга ҚАНДАЙ йўллар билан ўтказилади – бу ҳам ўзининг аҳамияти бўйича олдинги масаладан кам эмас. Ҳар қандай “БЎЛИШИ КЕРАК” иддаосидан кейин “У ҚАНДАЙ АМАЛГА ОШИРИЛАДИ?” деган савол ўртага чиқади ва ўз ечимини кутади. Муҳтарам ННнинг мақолаларида бу саволга жавоб йўқ.\nБир мақолаларида НН мазкур саволни ДАЪВАТ билан ечилади қабилида ёзадилар ва буни пайғамбаримиз (с.а.в.) ҳам айнан шундай ечганларига урғу берадилар. Менинг муҳтарам ННга биринчи саволим ушбудир: Ўзбекистонда исломий жамият қуриш мақсадида даъватни бошлаш учун эртага ватанга қайтишга тайёрмисиз?\nМен муҳтарам ННдан ўта қисқа: “Ҳа” ёки “Йўқ” жавобни кутиш истагим бор. ЧУНКИ: “Йўқ” десалар, “ У ҳолда Сизнинг ёзаётганларингиз аҳамиятсиз ва уч пулга қиммат ҳамда одамларни чалғитишдан бошқа нарса эмас” демоқчиман. “Ҳа” десалар, ўзлари учадиган самолётга менга ҳам бир дона билет заказ қилишларини илтимос қилмоқчиман.\nМуҳтарам ўқувчи менинг ёзганларимни чин тариқасида қабул қиладими ёки ҳазил дебми, билмадим, аммо пайғамбаримиз (с.а.в.) яшаган ҳудуд ва Жоҳилия замонасида 159 (Мавжуд конституцион тузумга қарши тажовуз) ва 244-2 (Диний экстремистик, сепаратистлик, фундаменталистик ёки бошқа таъқиқланган ташкилотлар тузиш, уларга раҳбарлик қилиш, уларда иштирок этиш) моддалари бўлмаган.\nУ пайтларда, иймоним комил, мусулмонлар учун махсус қурилган “Жаслик” (УЯ 64/71) ва “Ўртаовул” (УЯ 64/61) қамоқхоналари ҳам бўлмаган. Менга: “Пайғамбаримиз (с.а.в.) ва у зотга эргашганларни ҳам мушриклар қийноқларга солишган” дея раддия келтирмай қўяқолинг – мен буни яхши биламан. НН Ўзбекистонни тарк этган пайтларда бу модда ва қамоқхоналар ҳали ишга туширилган эмас эди.\n“Хизб ут-Тахрир” фирқасининг Ўзбекистонда шаклланган раҳбарлари ҳам ишни даъватдан бошлашган, даъват кучи билан халифалик қуриш йўлига қадам қўйган, бироқ чумчуқни ҳам ўлдирмаган минглаб “хизбуттахрирчи”лар қамоқхоналарда ўтирибдилар.\n“Жаноб 420” номли ҳинд фильмида бир қария фильм қаҳрамонига: “Бу ер – Бомбай, оғайни, Бомбай!” деганидек, мен ҳам муҳтарам ННга қарата: “Бу ер – Ўзбекистон, оғайни, Ўзбекистон!” демоқчиман.\nИсломий жамиятни орзу ва тарғиб қилаётганлар оддий бир ҳақиқатни тушунишни истамайдилар. Андозаси мавжуд бўлмаган жамиятни қуриш учун уни истаганлар ҳеч бўлмаганда большевиклар сингари ҳокимиятга келишлари керак. “Ҳокимиятга келиш”нинг ўзи баҳайбат катта бир масала.\nҲокимиятга келдингиз ҳам, дейлик. Ишни нимадан бошлайсиз, муҳтарам НН? Ўйлаб ўтиришга вақт йўқ, чунки давлатнинг БУГУНИ бор, ЭРТАСИ бор, ИНДИНИ бор, БИР ОЙДАН КЕЙИНИ бор, БИР ЙИЛДАН КЕЙИНИ бор ва ҳоказо.\nЎзбекистон Ислом Каримов даврида шундай мамлакатга айланди-ки, бугун Сиз ва издошларингиз ҳокимиятга келсангизлар, эртадан бошлаб ҳамма, қўпол қилиб айтганда, номоз ўқишни бошлаб юбормайди. Сиздан менинг кўнглим тўқ – Сиз мажбурлаб номоз ўқитишни йўлга қўймайсиз. Бироқ, бирорта издошингиз бу йўлни танламаслигига ишончингиз комилми?\nЎзбек жамияти тубсиз маънавий инқироз гирдобига учради – бу ҳам Ислом Каримов ва у шакллантирган сиёсий тузумнинг “хизмати”дир. Бунинг фожеали томони шунда-ки, жамиятнинг ана шу ҳолатидан манфаатдор одамлар бор ва улар оз эмас. Бу кучнинг қаршилигини қандай енгмоқчисиз? Куч биланми?\nИсломий жамиятни ўзбеклар билан бир пайтда қозоқлар, қирғизлар, туркманлар ва тожиклар ҳам қура бошлашларига мен ишонмайман. Ўзбекистонда исломий жамият қуриш тарафдорлари (кимки ҳокимиятга келса) исломий жамият эмас, балки демократик жамият қураётган, ва ҳатто нодемократик йўлда давом этаётган қўни-қўшнилар билан муносабатларни қандай тасаввур қилишади?\nМусулмончиликни мутлақо ҳазм қила олмайдиган Хитой, Россия, Ҳиндистон каби мамлакатлар билан-чи? Ўзини Ислом устуни деб ҳисобловчи, бироқ миллионлаб мусулмонлар очидан ўлаётган бир пайтда баландлиги 826 метр бўлган минора қураётган араб шайхлари билан муносабатингиз қандай бўлади? Улар пайғамбаримиз (с.а.в.) ва тўрт халифалар даврида шаклланган исломий демократия Ўзбекистонда пайдо бўлишига қандай қарашар экан?\nБундай, бири биридан мураккаб саволларни минглаб келтириш мумкин. Бироқ ННнинг мақолаларининг бирортасида бу саволларга жавоб йўқ. Айтиш керак-ки, “Инсон бир пайтда демократ ва мусулмон бўла олмайди” деган билан исломий жамият қурилиб қолмайди. Муҳтарам НН ҳатто “Ислом демократияси” иборасини ҳам ҳазм қила олмаслигини изҳор этган эдилар.\nБу иборани исломий олим Карзовий ишлатганларини ўқиб мен шодланиб кетдим, чунки мен бу иборани кўп марта ишлатиб келганман. Бу иборани мен 15 йиллар илгари бир араб исломшунос олимининг (афсус, исм-шарифлари эсимда йўқ) кафтдай келадиган, Швецияда рус тилида чоп этилган “Жиҳод” деб аталувчи китобчаларини ўқиб тушунганман. Китобчанинг бошида бул зот Исломнинг марказий принципини келтирадилар:\n1) Ҳеч бир банда иккинчи бир бандага сажда қилмайди;\n2) Ҳар бир банда фақат битта Зотга – Аллоҳга сажда қилади.\nАна шу ўта содда, бироқ ўта сермазмун икки жумладан демократиянинг барча эркинликлари ва инсоннинг ҳуқуқлари келиб чиқади. Мас., Аллоҳ бандаси учун икки хил қўрқувни берди: (а) буюрилмаган ишларни қилгани учун Аллоҳ томонидан жазо олиш қўрқуви; (б) ҳайвоний қўрқув (мас., банданинг бандадан қўрқуви). Ислом демократияси ўрнатилган жамиятда ҳайвоний қўрқув ва демак зулм бўлмайди, бу – Ислом принципининг биринчи қисмидан келиб чиқади.\nАсосий хулосалардан биринчиси: Ислом принципи амал қилган жамиятда инсонга демократик тузум берадиган барча ҳуқуқ ва эркинликлар мужассамланган. Фарқ шунда-ки, демократик тузум шароитида ҳуқуқ ва эркинликлар одамлар томонидан беўлчов, бечегара қабул қилинади. Ислом демократияси ўз принципининг биринчи қисмидан келиб чиққан ҳолда ҳуқуқ ва эркинликларга маълум ўлчов ва чегара қўяди. Мен ўзим яшаб турган шаҳарда ёз куни шаҳарнинг қоқ ўртасида эгнида фақат битта плавка (турсик ҳам эмас) бўлган икки эркак бемалол гаплашиб кетаётганини кўрганман.\nИккинчи хулоса: “Ҳукм – Аллоҳдан” аксиомасидан ташқари Ислом демократиясининг сиз билан биз билган ҳозирги замон демократияларига зид бирор жиҳати йўқ.\nШу жойга келганда мен бир воқеани яна бир марта муҳтарам ўқувчи диққатига такрорламоқчиман (менинг “Янги дунё” сайтида чоп этилган “Урғулар тўғри қўйилиши керак” мақоламга қаранг). Буюк итальян рассоми ва ҳайкалтароши Микельанжелодан: “Сиз қандай қилиб бундай нафисликка эришасиз?” деб сўрашганда у: “Мен бир мармар ёки харсанг тошни оламан-да, унинг барча ортиқча жойларини олиб ташлайман” деб жавоб берган экан.\nУчинчи хулоса: Ислом демократияси (нафис демократия)ни топмоқчи бўлсангиз, ҳозирги замон демократиясининг барча ортиқча жойларини олиб ташланг. Бошқача айтганда, Ислом демократияси учун АНДОЗА, бу – (мас.,) Франция демократиясидир.


Эронлик футболчи 25 млн евро эвазига...\n25.07.2018 23:40 0 155\n24 ёшли эронлик футболчи «Брайтон» билан шартнома имзолади. Клуб Эрон терма жамоаси аъзоси учун голланд клубига 25 млн евро тўлагани ҳақида хабарлар тарқалган. Агар шу сумма расман тасдиқланса, бу клуб тарихидаги энг қиммат харид бўлади.\nЖахонбахш ўтган мавсумда 33та ўйинда 21та гол уриб, Голландия чемпионати тўпурари бўлган эди.\nЭрон АПЛ Алиризо Жаҳонбахш Брайтон\nХориж 24/09, 16:44


“Қўқон-1912” - “Навбаҳор”: Учрашувдан сўнг | "NAVBAHOR" FUTBOL JAMOASINING RASMIY WEB SAHIFASI\n“Қўқон-1912” - “Навбаҳор”: Учрашувдан сўнг\nМамлакат чемпионатининг 24-туридан ўрин олган “Қўқон-1912” ва “Навбаҳор” жамоалари ўртасидаги учрашувдан кейин ўтказилган матбуот анжуманида “Қўқон-1912” жамоаси бош мураббийи Нўъмон Ҳасанов ҳамда “Навбаҳор” жамоаси бош менеджери Равшан Бозоровлар ўйин ҳақидаги фикрлари билан ўртоқлашишди.\nРавшан Бозоров (“Навбаҳор” жамоаси бош менеджери): - Бугунги учрашув қизиқарли руҳда ўтди. Мухлислар ҳам ўйиндан қониқишди. Учрашувда олти очко учун кураш кечди. Умуман олганда жамоалар майдонда тенгма-тенг ўйин кўрсатишди. Якунда “Қўқон-1912” жамоаси, ҳам биз ҳам ғалаба қозонишимиз мумкин эди. Сабаби ҳар икки жамоада ҳам гол уриш учун бир қатор имкониятлар юзага келганди. Қайд этилган дуранг натижани ҳаққоний бўлди деб айта оламан. Иккинчи даврадан ўрин олган деярли барча учрашувларда Артур Парванов дарвозани ҳимоя қилиб келаётганди. “Пахтакор” билан ўтган ўйиндан кейин руҳий томондан тушкунликка тушиб қолганди. Бундан ташқари унда енгил жароҳат бор эди. Айнан шу сабабли жамоа дарвозасини Александр Корнийчук қўриқлади. Мурод Тўйчибоев ҳақида гап кетганида, иккита ўйинда қўпол хатоларга йўл қўйди. Ҳимоячимиз олий лигадаги дастлабки мавсумни ўтказаётганлиги сабабли қандайдир чарчоқ аломатлари кўзга ташланди. Шунинг учун таркибда ўзгаришни амалга оширдик. Ушбу ўзгаришлар чарчоқ аломати ва жароҳат билан боғлиқ бўлди.\nНўъмон Ҳасанов (“Қўқон-1912” жамоаси бош мураббийи): - Учрашув бошида тезкор гол уришга эришгандик. Шундай бўлсада, ҳимояда йўл қўйилган хато туфайли ўз дарвозамиздан ҳам тўп олиб чиқишга мажбур бўлдик. Голдан сўнг йигитларнинг ўйинлари қовушмади. Футболчиларимиз ижобий натижани қўлга киритиш учун қўлларидан келганича ҳаракат қилишди. Лекин, “Навбаҳор” жамоаси бугун чиройли ўйин кўрсатди. Меҳмонлар муносиб рақиб эканликларини исботлашди. Қайд этилган дуранг натижаси ўйинга яраша бўлди деб ўйлайман.


“НАФОСАТ-2017”: РАҚОБАТ ВА ТАРҒИБОТ ЧОРЛОВИ\nЧоп этилди: 21 ноябрь, 2017\nOldingi maqola НАҚД ПУЛЛИ ҲИСОБ-КИТОБ\nKeyingi maqola ҲАМКОРЛИК УФҚЛАРИ КЕНГАЙМОҚДА\nРАҚОБАТ ВА ТАРҒИБОТ ЧОРЛОВИ\nҚарши давлат университетида илк бор “Нафосат-2017” кўрик-танловининг вилоят босқичи ўтказилди. Ушбу тадбир вилоят хотин-қизлар қўмитаси ташаббуси билан хотин-қизларнинг кийиниш услуби, улар ўртасида миллий ва замонавий руҳдаги, менталитетимизга мос кийимлар андазасини тарғиб қилиш мақсадида ташкил этилди.\nУнда воҳамизда самарали фаолият юритаётган 30 нафардан ортиқ дизайнер қатнашди.\nИштирокчилар 4 та асосий йўналиш - “Ишбилармон ва етакчи аёл”, “Талаба қиз”, “Ижодкор аёл” тимсоллари ҳамда “Эркин мавзу” номинациялари бўйича баҳслашди. Улар аввалдан тайёрлаб келган ўз ижод намуналари, эскизларни ҳакамлар эътиборига ҳавола этди.\nТақдим этилган аёллар либослари муайян ташкилот нуфузи ва иш услубига мос бўлиши, юксак кийиниш маданиятини, миллийлик ҳамда замонавийлик уйғунлигини акс эттириши ва ўзига хос ёндашуви билан ажралиб туриши танлов талаблари сирасига киради. Шу орқали дизайнерларнинг касбий маҳорати ва билим даражасини ошириш учун зарурий шарт-шароит яратиш, улар фаолиятидаги илғор тажрибаларни оммалаштириш ва ишлаб чиқараётган маҳсулотларини тарғиб этишга кўмаклашиш кўзда тутилган.\n- Дизайнерликка ёшлигимдан қизиқаман, - дейди Қарши шаҳридаги “Фердил” хусусий корхонаси дизайнери Феруза Каримова. – Ҳар доим ўз устимда ишлаб, касбимга доир янгиликларни ўзлаштириш, шогирдларимга ҳам ўргатиш ҳаракатидаман. Айни пайтда нодавлат таълим муассасасида кўплаб ёшларга дизайнерликдан сабоқ бераяпман. Мазкур танловда ўзим яратган 15 та либосни намойиш этдим. Улар тадбиркор, ўқитувчи, раҳбар аёллар, турли ташкилот ва идораларда меҳнат қилаётган хотин-қизлар, талабалар учун мўлжалланган. Кийимлар дизайнини яратишда уларнинг этикага мос, ярашиқли, хушбичим бўлишига эътибор қаратдим. Бир қанча янгиликлар киритдим. Якунда ишларим юқори баҳоланиб, 1-ўринга муносиб кўрилдим ва танловнинг республика босқичига йўлланма олдим.\n№ 139 (15364) 21.11.2017


iPhone 12 ҳатто iPhone 11'дан ҳам арзон бўлиши айтилмоқда (видео) — Sof.uz\n1.07 13:01 464 Технология\nБиз аввалроқ энг кичик iPhone 12 нақ 128 ГБ хотирали бўлиб, 64 ГБлик iPhone 11 нархида сотилиши ҳақида ёзгандик. Лекин сўнгги хабарларга кўра, Apple ушбу туркум вакилларини янада арзон қилиб чиқармоқчи.\n@omegaleaks ники остидаги аноним инсайдер ўн иккинчи авлод айфонларнинг нархлари ҳақида янги маълумот тарқатди. Унга кўра, Apple янги смартфон моделларининг ҳар бирини икки хил – 5G тармоғини қўлловчи ва ундан бенасиб бўлган версияларда тақдим этади. 5G-модемсиз версиялари наригиларига нисбатан 100 долларга арзон сотилади.\nApple бошланғич – экрани 5,4 дюймлик iPhone 12 моделининг 5G тармоғида ишловчи версиясини 649 долларга баҳолайди, унинг 4G версияси эса атиги 549 доллар туради.\nТаққослаш учун: iPhone 11'ларнинг энг кичкинаси – 64 гигабайтлиги 699 долларга баҳоланган; кузда чиқадиган энг арзон айфон эса ундан ҳам 150 долларга арзон бўлади!\nИнсайдерга кўра, диагоналига 6,1 дюймлик экранли iPhone 12 Max ҳам шунақа – икки версияда чиқади ва улар тегишлича 749 ҳамда 649 долларга баҳоланади. Лекин смартфонларнинг таннархини пасайтириш учун компания ақл бовар қилмас ишларга қўл ураётир, масалан, iPhone қутисидан у нафақат қулоқчин ва яна бир бошқа аксессуарни ҳам олиб ташлаяпти.\nШу билан бирга, iupdate номли YouTube-канал муаллифлари iPhone 12 туркумидаги смартфонларнинг корпус ўлчамларини кўрсатишди. Табиийки, бунда ҳали тақдим этилмаган смартфонларнинг намуналари эмас, балки уларнинг инсайдерлар маълумотлари асосида тайёрланган макетлари қўлланган.\nУнга кўра, ўша энг арзон, дисплейи диагоналига 5,4 дюймлик iPhone 12 моделининг корпуси ҳатто 4,7 дюймлик экранга эга бўлган iPhone SE 2020 (ёки iPhone SE 2) корпусидан ҳам ихчам бўлади.\nЭслатиб ўтамиз, Apple 22 июнь куни – WWDC 2020 тадбири доирасида iOS 14 операцион тизим талқини тақдим этган.\nнарх янги технология iphone 12\n6.08 18:35 310\niPhone 12 барча версияларининг нархлари очиқланди\n30.07 13:48 878 Технология\nMicrosoft компанияси Word, Excel ва PowerPoint'нинг янги дизайнини тақдим этди (фото+видео)\n23.07 17:24 486 Технология\n15.07 12:41 879 Технология


Шу маънода айтганда, мустақиллик йилларида хотин-қизларнинг ҳуқуқ ва эркинликларини таъминлаш, сиёсий фаоллигини ошириш, касбий, жисмоний, маънавий ҳамда интеллектуал салоҳиятини юксалтириш, турмуш даражасини яхшилаш, оғирини енгил қилиш, оила ва жамиятдаги ўрнини мустаҳкамлаш, илғор ғоя ҳамда ташаббусларини қўллаб-қувватлаш, оналик ва болаликни муҳофаза қилиш, соғлом оилани шакллантириш давлатимиз сиёсати даражасига кўтарилди.\nБугун ушбу йўналишдаги саъй-ҳаракатлар самарасини “Аёл бахтли бўлса, оила бахтли, оила бахтли бўлса, жамият мустаҳкам”, деган ҳаётий қараш онгу шууримизга чуқур кириб бораётгани мисолида кўриш мумкин. Зеро, ўзининг меҳрибонлиги ва қалб саховати билан оилага файзу барака келтирадиган, фарзандларимиз қалбига она-Ватанга -садоқат туйғусини сингдирадиган опа-сингилларимиз юксак эъзозга сазовордир.\n4 март куни пойтахтимиздаги “Наврўз” давлат қабуллар уйида 8 март — Халқаро хотин-қизлар куни муносабати билан тантанали байрам тадбири бўлиб ўтди.\nҲар қачонгидан тароватли ҳамда кўркам қиёфа касб этган, анвойи гуллар билан безатилган фойеда сочларига жамалак таққан жажжи қизалоқларнинг беғубор кулгиси янграйди. Бу ҳам юртимиздаги тинчлик ва хотиржамлик, эртанги кунга катта ишонч ҳамда дахлдорликнинг амалий ифодасидир.\nТадбирда Қорақалпоғистон Республикаси, вилоятлар ва Тошкент шаҳридан турли соҳаларда меҳнат қилаётган фаол аёллар иштирок этди.\nБайрам қатнашчилари дастлаб Мустақиллик ва эзгулик монументи — Бахтиёр она ҳайкали пойига гуллар қўйди. Пойтахтимизда амалга оширилган улкан бунёдкорлик ҳамда ободонлаштириш ишлари билан танишди. Ўзбек Миллий академик драма театрида “Имон” спектаклини томоша қилдилар.\nЎзбекистон Республикаси Президенти Шавкат Мирзиёев тадбирда иштирок этиб, мамлакатимиз хотин-қизларини ушбу айём билан табриклади.\nДавлатимиз раҳбари адабиёт, санъат, фан, таълим, маданият, спорт соҳаларида эришган алоҳида ютуқлари учун Зулфия номидаги Давлат мукофоти билан тақдирланган 15 нафар қизга ана шу юксак мукофотларни тантанали равишда топширди.\nЗулфия номидаги Давлат мукофотининг бу йилги соҳибалари — Тошкент шаҳри Миробод енгил саноат ва сервис касб-ҳунар коллежи ўқувчиси, 2016 йилги Олимпиада ўйинлари иштирокчиси Нигора Турсунқулова, Қорақалпоқ давлат университети қошидаги 1-академик лицей ўқувчиси Айжамал Караматдинова хотин-қизларнинг жамият ҳаётидаги фаоллигини янада ошириш борасида кўрсатаётган эътибори учун Президентимизга самимий миннатдорлик билдирди. Айни чоғда бу юксак мукофот уларни келгусида янада юқори чўққиларни эгаллашларига рағбатлантиришини қайд этди.\nЎзбекистон Республикаси Бош вазирининг ўринбосари, Республика Хотин-қизлар қўмитаси раиси Т. Норбоева юртимизда инсон манфаатларини таъминлаш, аёлларнинг турмуш шароитларини яхшилаш, саломатлигини мустаҳкамлаш, қобилият ва интилишларини рўёбга чиқариш, оила ҳамда жамиятдаги мавқеини юксалтириш борасида амалга оширилаётган кенг кўламли ишлар улкан самаралар бераётганини таъкидлади.\nТадбирда қатнашган онахонлар, фуқаролар йиғинларининг диний маърифат ва маънавий-ахлоқий тарбия масалалари бўйича маслаҳатчилари, хотин-қизлар ташкилотлари, турли вазирлик ҳамда идоралар вакиллари, Зулфия номидаги Давлат мукофоти совриндорлари файзли дастурхон атрофида суҳбат қурди.\n— Аёли улуғланган юртда яшашдан ортиқ бахт бўлмаса керак, — дейди Гурлан туманидаги 5-умумтаълим мактаби директори, Ўзбекистон Қаҳрамони Анора Маҳмудова. — Байрам арафасида Президентимиз билан учрашиб, табрикларини тингладик. Биз, аёлларга кўрсатилган эҳтиром ва эъзоздан кўнглимиз тоғдек кўтарилди. Ҳақиқатан ҳам, оиламиз тинч, турмушимиз обод, фарзандларимиз бағримизда камол топаяпти. Ҳар бир инсоннинг меҳнат қилиши, бор имкониятларини рўёбга чиқариши учун барча шарт-шароит яратилган. Мамнуният билан айтиш мумкинки, ҳозирги вақтда фарзандларимиз, айниқса, қиз болаларни баркамол этиб тарбиялаш, уларнинг замонавий билим ва касб-ҳунар ҳамда ҳаётда муносиб ўрин эгаллашларига кўмаклашиш борасида эзгу ишлар олиб борилмоқда. Бу бежиз эмас. Чунки эртага ҳам она, ҳам жамиятнинг фаол аъзоси бўладиган аёл билимли ва зукко бўлиши ҳаётий заруратдир.\nДарҳақиқат, мамлакатимизда хотин-қизларнинг саломатлигини мустаҳкамлаш, оналик ва болаликни муҳофаза қилиш, баркамол авлодни тарбиялашда оналарга кўмакдош бўлиш, қизларнинг илғор ғоя ҳамда ташаббусларини қўллаб-қувватлашга алоҳида эътибор қаратилмоқда. Бу саъй-ҳаракатлар Ватанимиз тақдири ва келажаги учун масъулиятни ўз зиммасига олишга қодир юксак маънавиятли авлодни вояга етказишда муҳим аҳамият касб этаётир. Зеро, мамлакатимиз раҳбари Конституциямиз қабул қилинганининг 24 йиллигига бағишланган тантанали маросимдаги маърузасида таъкидлаганидек, фарзандларимиз, айниқса, қиз болаларнинг замонавий билим ҳамда касб-ҳунарларни, хорижий тилларни эгаллашлари, ҳар томонлама соғлом ва баркамол бўлиб, ҳаётдан муносиб ўрин топишлари учун барча куч ҳамда имкониятларимизни сафарбар этамиз.\n— Ушбу байрам тадбирига йиғилган аёлларнинг юзида ҳаётдан розилигини, оиласи мустаҳкам ва фаровонлигини кўриш мумкин, — дейди Фарғона нефтни қайта ишлаш заводи хотин-қизлар қўмитаси бошланғич ташкилоти раиси Мавжуда Хурсанова. — -Албатта, бундай ғамхўрлик бизни янада фаол бўлишга ундайди. Эсласак, авваллари -аёлларнинг турмуш даражаси бутунлай бошқача эди. Буни ёши улуғ онахонлар жуда яхши билади. Аёлларнинг ижтимоий муҳофазаси ҳамда сиҳат-саломатлиги ҳеч кимни ташвишлантирмас эди. Бугун эса хотин-қизлар ҳар жиҳатдан, иқтисодий, ижтимоий томондан кенг қўллаб-қувватланаётир, улар учун муносиб меҳнат шароитларини яратиш бўйича зарур чора-тадбирлар кўрилаётир. Мисол учун, заводимизда 2 яшардан 3 ёшгача болалари бўлган ёш оналарга моддий ёрдам, ҳомиладор аёлларга эса ҳомиладорликнинг бешинчи ойидан таътил берилаяпти. Қолаверса, меҳнат қилаётган оналар қонунчиликда белгиланган меъёрлардан оқилона фойдаланишаётир.\nҲозирги вақтда аёл нафақат уй бекаси, оқила она, шу билан бирга, уддабурон ва ташаббускор, тадбиркор, иқтидорли раҳбар ҳамдир. Ҳаётимиздан тобора катта ўрин олаётган фермерлик ҳаракати, кичик бизнес ва хусусий тадбиркорлик, юқори технология-ларга асосланган замонавий тармоқлар, илму фан, тиббиёт, таълим-тарбия, маданият ва санъат каби ўнлаб муҳим соҳа ва тармоқлар ривожини ҳам уларнинг иштирокисиз тасаввур этиб бўлмайди. Албатта, бу юртимизда хотин-қизларнинг бизнес билан шуғулланишларига зарур ташкилий, ҳуқуқий шарт-шароитлар яратилгани, пировардида улар ўртасида ишбилармонликка бўлган қизиқиш йилдан-йилга ортиб бораётгани самарасидир.\nБинобарин, Президентимизнинг жорий йил 7 февралдаги Фармони билан тасдиқланган 2017 — 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида долзарб вазифалар қаторида хотин-қизларнинг ижтимоий-сиёсий фаоллигини ошириш, касб-ҳунар коллежлари битирувчи қизларининг бандлигини таъминлаш, уларни тадбиркорлик фаолиятига кенг жалб этиш, давлат ва жамият бошқарувидаги ўрнини кучайтиришга оид чора-тадбирлар белгиланган. Ушбу саъй-ҳаракатлар Ватанимизни янада обод этиш, тинчлик-осо-йишталикни сақлаш, соғлом ҳамда баркамол авлодни вояга етказиш, оилалар фаровонлигини таъминлаш, жамиятимизда меҳр-оқибат муҳитини кучайтиришдек эзгу мақсадларга хизмат қилади. Бу, шунингдек, “Халқ билан мулоқот ва инсон манфаатлари йили” Давлат дастурида ҳам ўз ифодасини топган.\n— Маҳалламизда 21 миллат аҳил, иноқ, дўст, биродар бўлиб яшайди, — дейди Қоровулбозор тумани “Тинчлик” маҳалла фуқаролар йиғини раиси Зулхумор Раҳматова. — Бир-бирларининг урф-одатлари, анъаналарига ҳурмат билан муносабатда бўлишади. Халқ билан мулоқот ва инсон манфаатлари йилида таълим, тиббиёт, ижтимоий муҳофаза ҳамда банк соҳаси вакиллари, тадбиркорлардан иборат ишчи гуруҳи тузилиб, уйма-уй юриб, одамларнинг муаммо ва талабларини ўрганмоқда. Чунончи, касб-ҳунар коллежларини битираётган қизларни иш билан таъминлаш, аёлларнинг ҳуқуқий, тадбиркорлик соҳасидаги билимлари ҳамда кўникмаларини ошириш мақсадида давра суҳбатлари ва семинарлар ўтказилмоқда. Уларда мутахассислар аёллар тадбиркорлигини қандай ривожлантириш, бизнес-режа тузиш, ҳужжат юритиш, солиқ имтиёзлари, кредит олиш сингари саволлар юзасидан маслаҳат ҳамда тавсиялар беришаяпти. Албатта, буларнинг барчаси аёлларни ижтимоий жиҳатдан қўллаб-қувватлашда муҳим ўрин тутади.\n5 март куни Зулфия номидаги Давлат мукофотига 2017 йилда сазовор бўлган қизлар иштирокида Ўзбекистон Республикаси Халқ таълими вазирлигида маърифий тадбир бўлиб ўтди.\nШунингдек, иштирокчилар Ўзбекистон халқ шоири Зулфия ҳайкали пойига гуллар қўйди.\nМазкур рукндаги бошқа мақолалар: « Асл миллий, энг ардоқли байрам\t«Олам ичра гар ёруғлик бўлса фош...» »


Сенат Сергели туманидаги "бадбўй ҳид" бўйича расмий муносабат берди. - Darakchi\nЖАМИЯТ 12.05.2021, 18:27\nТеглар: Сергели, Сенат\nКуни кеча Сергели тумани “Ўзгариш” маҳалласидаги экологик ҳолат Сенат томонидан назоратга олингани ҳақида хабар берган эдик.\nМазкур ҳолат Сенатнинг Аграр, сув хўжалиги масалалари ва экология қўмитаси томонидан шу куннинг ўзида назоратга олиниб, дастлабки ўрганиш ишлари олиб борилди.\nМазкур ҳолатни ўрганиш натижаларига кўра, ҳақиқатда ўта кучли бўлган бадбўй ҳид Салар сув тозалаш иншооти биринчи қувурининг кириш қисмидаги оқова сувлардан чиқаётганлиги маълум бўлди. Механик тозалашдан сўнг оқова сувлар очиқ лоток орқали 500 метр масофада биологик тозалаш иншоотига оқиб бориш жараёнида биологик тозалаш иншоотидан шамол эсган томонга бадбўй ҳидлар тарқалади. Бунинг натижасида бадбўй ҳидлар шу атрофдаги аҳоли яшаш шароитига зарарли таъсир қилмоқда.\nЖумладан, 5 та чарм саноати, 6 та тўқимачилик корхоналари ва бошқалар. Ушбу 18 та ишлаб чиқариш корхоналарида текширувлар амалга ошириш мақсадида, Экология ва атроф муҳитни муҳофаза қилиш давлат қўмитаси томонидан Ўзбекистон Республикаси Президенти ҳузуридаги Тадбиркорлик субъектларининг ҳуқуқлари ва қонуний манфаатларини ҳимоя қилиш бўйича вакил билан келишув асосида ўрганиш ишлари бошлаб юборилди. Ўрганиш натижалари бўйича носоз локал тозалаш иншоотлари аниқланган корхоналарда камчиликлар бартараф қилингунга қадар канализация тармоғидан узиб қўйиш чоралари кўрилади.


Навальнийни уйи олдида қўлга олишди\nРоссия кунида мамлакатда коррупцияга қарши ўтказилаётган намойишлар вақтида, тадбирларнинг асосий ташкилотчиси, мухолифатчи Алексей Навальний Москвадаги Тверь кўчасидаги ўз уйи олдида қўлга олинди. Бу ҳақда сиёсатчининг рафиқаси Юлия твиттерида маълум қилган.\n«Алексейни подъезд олдида қўлга олишди. У шуни етказиб қўйишни сўради, режалар ўзгармайди: Тверская», — деб ёзган Навальнийнинг рафиқаси.\nНавальнийнинг твиттерига жойланган суратда кўриш мумкинки, уни қўлга олиш учун камида 8 нафар полициячи 2та машинада уй олдига етиб келган.\nНавальний бир кун олдин ўз сайтида 12 июнь куни, Россия кунида ўз тарафдорларини Тверский кўчасида тинч намойиш учун тўпланишга чақирганди. Москва ҳокимияти Сахарова проспектида митинг ўтказишга рухсат берганди, аммо сиёсатчининг сўзларига кўра, у бу ҳудудга саҳна ва овозкучайтиргичлар ўрнатишга улгурмаган. Шундан сўнг намойиш жойи Тверский кўчасига кўчирилганди.\nАлексей Навальний Тверь кўчаси\nФото: Россия бўйлаб намойишлар ўтказилмоқда, Навальний яна қўлга олинди\nНавальний қандай қилиб коррупцияга қарши курашни модага киритди?\nНавальний «сайловчилар забастовкаси» ҳақида эълон қилди\nНавальнийни сайловга қўйишмади


Ўзбекистондаги пахта далаларида болалар меҳнатидан кенг кўламда фойдаланиш давом этмоқда - Фарғона.Ру ахборот агентлиги\nЎзбекистондаги пахта далаларида болалар меҳнатидан кенг кўламда фойдаланиш давом этмоқда\n24.09.2007 20:47 msk\nМ. Исаев, Б. Шоҳназаров\nБу ҳафта Ўзбекистоннинг Самарқанд вилояти пахта далаларига олтита олий ўқув юрти талабалари ҳамда ўттиз етти коллеж ва лицей ўқувчилари чиқадилар. Шаҳарлик ўқувчиларни пахта теримига расман жалб қилмаяптилар, аммо қишлоқлик болалар яқин бир ярим-икки ойни “пахтада” ўтказадилар.\nАввалги йилларда шаҳарлик теримчилар учун қабул пунктларига топширилажак хом ашёнинг кундалик нормаси белгиланарди. У битта кишига кунига ўртача эллик килони ташкил этарди. Қатор олийгоҳ ва коллежлар пахта штаби ходимларининг маълум қилишларича, бундай амалиёт ўтмишга айланиб бормоқда, эндиликда талаба ва ўқувчиларни моддий жиҳатдан рағбатлантиришга уринмоқдалар. Хусусан, ҳар беш кунда терган пахталари учун уларга нақд пул берилмоқда. Қўлда терилган пахтанинг бир килоси ўтган йилга солиштирганда қарийб икки баробар ошган ва олтмиш тўрт сўмни (1$ = 1275 сўм) ташкил этмоқда.\nҲар йили кузда юзлаб талабалар ва ўқувчилар ўзларини “пахта терими мавсуми”дан озод қилиши мумкин бўлган тиббий маълумотнома овлай бошлайдилар. Бироқ бу йил талабалар поликлиникаларининг эшиклари улар учун ёпиқ бўлиб чиқди. Маҳаллий расмийлар талабаларни бевосита қишлоқ шароитида текширувдан ўтказишга қарор қилганлар.\nҚишлоқ хўжалик ишларидан ўз-ўзидан озод бўлиш ҳуқуқидан фақат биринчи гуруҳ ногирони бўлган талабалар ва қорнида камида уч ойлик ҳомиласи бўлган ёки ёш болали аёлларгина фойдалана оладилар.\nВилоят қишлоқ ва сув хўжалиги бошқармаси маълумотларига кўра, бу йил пахта теримига умумий ҳисобда икки юз йигирма етти мингдан зиёд киши жалб қилинади. Самарқанд вилояти бу йил давлатга икки юз олтмиш саккиз минг уч юз тонна пахта топширишни режалаштирмоқда.\nЖиззах вилоятида эса олийгоҳ талабалари, коллеж ва лицей ўқувчилар ҳамда мактаб ўқувчиларини пахта теримига олиб чиқиш 20 сентябрданоқ бошланган, дея хабар беради Uznews.Net мустақил веб-нашри.\nПахтага чиқишдан аввал Жиззах вилоят ўқув юртлари талаба ва ўқувчиларига уларнинг ўқитувчилари пахта теримига ўз хоҳишлари билан чиқаётганлари, уларни ҳеч ким бу ишга мажбур қилмагани, бу ишни фақат битта истак – суюкли ватанга ёрдам бериш учун қилаётганларини айтиб туриб ёздирганлар. Шу тариқа, дейдилар жиззахлик ҳуқуқ ҳимоячилари, расмийлар пахта йиғим-терими чоғида ёшлар ва болаларнинг ҳаёти ва соғлиғи учун ўз зиммаларидан масъулиятни соқит қилмоқдалар, шунингдек, болаларни мажбуран ишлатганлик юзасидан айблов қўйилмаслиги учун аввалдан ўзларига “алиби” ҳозирлаяптилар.\nЎзбекистоннинг бошқа вилоятларида бўлгани каби Жиззах ёшлари ҳам пахтага юборилишларидан аввал уч кунга етадиган озиқ-овқат ва кўрпа-тўшаклар олиш юзасидан буйруқ олганлар, шундан сўнг уларни пахта теримида ишлаб топган пуллари ҳисобидан боқадилар. Расмийлар талаба ва ўқувчиларга терилган бир кило пахта учун 62 сўмдан тўлашни ваъда қилаяптилар.\nЁшларнинг қачон уйга қайтишларини ҳеч ким билмайди. Ҳойнаҳой, вилоят давлат буюртмасини бажармагунича, уларни далада ушлаб турсалар керак, дейдилар жиззахликлар. Бу йил Жиззах вилояти учун давлат буюртмаси 255 минг тонна миқдорида белгиланган.\nЎзбекистоннинг кўплаб вилоятларида шифокорлик-консультацион комиссиялар бекор қилинган. Бу йил ҳатто уч килодан кўпроқ юк кўтариш саломатчилигига тўғри келмайдиган йигит-қизлар ҳам далага чиқишга мажбурлар. Бу болаларнинг саломатчилиги ёмонлашган тақдирда бунга ким жавоб бериши ҳақида айтилмаяпти.\nТуркиянинг жанубий-шарқий вилоятларида жойлашган, пахта экадиган туманлардаги умумтаълим мактабларининг айримларида ҳам ўқув йили ярми бўш синфлар билан билан бошланди.\nБолалар ота-оналари билан пахта далаларида. “Миллият” газетасидан олинган фотосурат\nБироқ Туркияда ҳеч ким болаларни мажбуран пахта теримига ҳайдамайди. Ота-оналар ҳосилни тезроқ йиғиб олиш ва тирикчилик учун пул топишга ёрдамлашсинлар деб ўз фарзандларини далаларга олиб чиқадилар. “Миллият” газетасининг хабар қилишича, Шанли Урф вилоятининг Қўнуқлу деган жойидаги мактаблардан бирида еттинчи синфда ўқийдиган ўттиз беш боладан фақат бештасигина мактабга қатнайди, қолганлар эса пахта далаларидан бери келмаяптилар. Мазкур мактабда ўқув йили бошланганидан буён бу ерда таълим олаётган олти юз эллик ўқувчидан уч юзтаси дарсга боришдан кўра далада ишлашни афзал кўрганлар.\nҚайд этиш жоизки, Туркияда бу ҳол ҳар йили такрорланади. Жорий ўқув йили бошланишидан олдин ўқитувчилар ўз ўқувчиларининг уйларини атайлаб айланиб чиққанлар ва уларнинг ота-онаси билан учрашишиб, ўқувчиларнинг мактабга келишларини таъминлашни илтимос қилганлар. Энди эса улар ўқувчиларни синфга қайтишга кўндирмоқчи бўлишиб, далаларга қатнашларига тўғри келмоқда. Бироқ кўпчилик ота-оналар пахта терими тугагунича фарзандларини қўйиб юбормоқчи эмаслар.


19 октябрдан бери бир нарса тинчлик бермайди.\nНима учун индамади?\nБир оғиз қўшиб қўйса бўлмасмиди?\nБу саволлар бошқа саволни пайдо қилди.\nШу пайтгача кўзим тушмаганини сезиб қолдим.\nҲар қалай, иложи борича қолдирмай кўрадиганим “Ахборот”да кўзим тушгани йўқ.\nБалки бошқа махсус кўрсатувларда кўрсатишгандир.\nШунинг учун мамлакат ичидаги томошабинлардан сўрай бошладим.\nШаҳрисабзлик томошабинга асосий саволни бериш учун аввал аниқлаб олай дедим:\nОзодлик: Ўзбекистон телевидениесини кўриб турасизми?\n- Йўқ, кўрмайман. Мен иш билан. Келсам, кўрсам, ДВД кўраман. Бўлмаса, кўрмайман. Вақт йўқ, дейди шаҳрисабзлик суҳбатдош.\nТелевизор кўрмаган одамга асосий саволни беришнинг ҳожати йўқ.\nАсосий савол - мана бу, навоийлик томошабинга берган саволим:\nОзодлик: Пахта мавсуми давомида ҳашарчиларни кўрсатдими, кўрсатмадими?\n- Йўқ, кўрсатилгани йўқ, очиғини айтсам, дейди навоийлик суҳбатдош.\nЛекин нишонлик томошабин теримчини кўрибди телевизорда. Вилоят телевизорида. Лекин кўрсатилган теримчи ҳашарчими-йўқлигини аниқ билмабди.\n- Кўрсатади. Тақдирлаëтганларини кўрсатади.\n- Теримчиларни кўрсатади-да. Ҳашарчи деганда коллеж, нималарнинг нималарини назарда тутаяпсизми?\n- Унча нима қилмайди, дейди нишонлик суҳбатдош.\nФарғоналик томошабиннинг жавобиям мужмалроқ бўлди.\n- Илгари кўрсатмас эди. Тўғриси, эътибор бермайман. Фақат Россияни кўраман. Бор гап-да, дейди фарғоналик томошабин.\nСамарқандлик томошабин синчковроқ чиқиб қолди:\n- Ўтган йиллари талабаларни пахта полясида кўрсатарди. Оқшомлари ҳар хил концертлар уюштирганини кўрсатарди. Илғор теримчиларга совға-саломлар топширганини кўрсатарди-да ўзимизнинг Самарқанд каналидан. Бу йил бирорта бунақа кўрсатув кўрсатмаганми - умуман кўрмадим, дейди самарқандлик суҳбатдош.\nЛекин телевизорларнинг ҳашарчини кўрсатмагани - 3,5 миллион тоннали улкан хирмон ҳашарчисиз терилди, дегани эмас.\nБугун гаплашганларимизнинг кўпчилиги, жумладан, қашқадарёлик томошабин ҳам, ёши 60 га яқинлашиб қолганига қарамай, ҳашарга чиқди.\nОзодлик: Пахта тердингизми бу йил?\nОзодлик: Ҳашарчи бўлиб тердингизми?\nОзодлик: Неча кун чиқдингиз?\n- 10-15 кун чиқдим. Болаларим полний чиқди, дейди қашқадарëлик суҳбатдош.\nЛекин бу томошабин бошқа миллионлаб юртдошлари каби тунов куни ўз Президентидан раҳмат эшитмади.\nПрезидент тунов кунги табригида деҳқон, фермер ва мутахассисларни табриклади. Бироқ ҳашарчилар тўғрисида бир нима демади.\n"Вой", дедим. "Қизиқ-ку", дедим.\nВа ўтган йилги табрикни топдим. У мана бундай бошланган:\nЭнг аввало, сиз қадрдонларимни – заҳматкаш бободеҳқон ва фермерларни, сувчи ва механизаторларни, агроном ва селекционерларни, барча мутахассис ва мутасаддиларни ўз зиммангизга олган шартнома мажбуриятларини шараф билан адо этиб, юртимиз хирмонига 3 миллион 500 минг тоннадан ортиқ юқори сифатли пахта ҳосили етказиб берганингиз билан самимий табриклайман”.\n(Президент Табрикномасидан олинган бу парчада раҳмат эшитганларни мен ажратдим)\nўрта-махсус ва олий таълим ўқув юртлари талабалари,\nўқитувчи ва врачлар,\nмуҳандис ва технологлар,\nфаррош ва ҳаммоллар,\nкатта ва кичик автобус ҳайдовчилари,\nсавдогар ва ҳисобчилар,\nдурадгор ва чилангарлар,\nқассоб ва новвойлар,\nуй бекаларию маҳалла оқсоқоллари,\nўт ўчирувчилару мелиса ва прокурорлар...\n– борингки, “Ҳамма пахтага!” шиорига “лаббай” деб ҳам, демай ҳам куни далада ўтганларга бир оғиз “Раҳмат, оғайнилар!”, деб қўймади Президент.\nБалки у кишининг ҳашарчиларга миннатдорчилиги табрикнома сарлавҳаси - “Ўзбекистон пахтакорлари ва барча меҳнаткашларига” жумласидаги сўнгги “меҳнаткашларига” сўзи замирига сингдирилгандир?\nШундай бўлса – яхши.\nЛекин бу оз кўринди. Алоҳида тилга олишини хоҳладик-да, энди!\nБироқ, томошабин-ҳашарчилар эътибор ҳам бермабди Президентдан раҳмат эшитмаганига.\nМасалан, қашқадарёлик томошабин-ҳашарчи.\nОзодлик: Президент кечаги табригида ҳашарчиларга раҳмат айтмади-да. Тилга олмади ҳашарчиларни.\n- Республика бажарган табригидами?\n- Эътибор қилмабмиз, ака, дейди қашқадарëлик томошабин ҳашарчи.\nШаҳрисабзлик томошабин-ҳашарчи камтарларнинг камтари чиқиб қолди.\n- Бизлар энди рабочий одам, дейди шаҳрисабзлик томошабин ҳашарчи.\nҲа, энди, Президентнинг раҳмати шаҳрисабзлик камтар бир “рабоччи одам”га керак бўлмаса, бошқаларга керак!\nАхир одам – яхши сўз қули. Айниқса, ўзбек - қули.\nАйтилмади ана ўша яхши сўз. Дейилмади. Ҳашарчи раҳматсиз қопкетди.\nАгар Телевизор ҳашарчининг далаларда жавлон уриб пахта тераётганини ора кунда олти марта кўрсатиб турганида эди, Президент кўрган бўларди.\nНутқёзарларига “”Барака топгурлар, ҳашарчиларниям қўшиб қўйинглар табрикномага, уларниям бир бағримга босай”, деган бўларди.\nХўш, натижа нима бўлди?\nНатижада мана бундай зарарли фикрлар пайдо бўла бошлаяпти. Масалан, фарғоналик томошабин-ҳашарчи айтгани каби.\n- Менимча, нима десам бўлади, фермер аъзоси эмас-ку улар. Фермерда ишламайди. Шунақа бўлгандан кейин балки чиқарилиши ноқонунийдир. Тагида энди олиб қараса. Шунинг учун бўлиши ҳам мумкин. Чунки энди ишдан озод қилиш учун бир ердан буйруқ чиқиши керак бўладию. "Фалончилар озод қилинсин, пахта теримига жалб этилсин, иш ҳақи сақлансин", дейиши керак-ку кимдир. Шунақа буйруқ чиқмагандан кейин улар ҳақида расмий гап бўлмаса керак-да, дейди фарғоналик томошабин-ҳашарчи.


Жамият 16:09 / 19.04.2019 9479\nТез тиббий ёрдам хизмати учун бир йилда республика бўйича 10,5 миллионга яқин чақириқ (ҳар минг нафар аҳолига 350та) қайд этилади. Ўзбекистон Соғлиқни сақлаш вазирлиги маълумотига кўра, уларнинг 10 мингтаси ёлғон чақириқлар бўлади.\nШошилинч тиббий ёрдамга ёлғон чақириқ билан мурожаат қилиш соғлиқни сақлаш тизимида кўп учрайдиган ҳолат, бу хизмат сифатига сезиларли даражада салбий таъсир кўрсатади. Ёлғон чақириқлар муаммоси ҳақида Тошкент шаҳар тез тиббий ёрдам станцияси бош шифокор ўринбосари Илҳом Арслонов маълумот берди.\nЁлғон чақириқ ҳам вақтни, ҳам сифатни ўғирлайди\nТез ёрдамга мурожаатлар таркибини учга ажратиш мумкин: ҳақиқий, ёлғон ва асосланмаган чақириқ.\n«Ёлғон чақириқда манзил, телефон рақамлари кўрсатилади, тез тиббий ёрдамга мурожаат учун сабаблар ҳам айтилади. Аммо берилган манзил қидириб борилганда унинг мавжуд эмаслиги ойдинлашади. Тақдим этилган телефон рақамлари билан боғланиб ҳам бўлмайди. Шу атрофда яшайдиганларни куннинг қайси маҳали бўлишидан қатъи назар безовта қилиб, сўраб-суриштириб, бундай манзил ҳақиқатда мавжуд эмаслигини тасдиқлатиб олиш керак бўлади», ─ дейди Илҳом Арслонов.\nМутахассис ёлғон чақириқнинг бир қанча салбий ҳолатларга сабаб бўлишини санаб ўтди. Бундай чақириқдан кейин шифокор доимий хавотирда, тонусда бўлади. «Балки манзил тўғри эди-ю, мен нотўғри қайд этдим, ўзим хато қилганим учун топа олмадим», деган хавотир уни кун бўйи таъқиб қилади ва ўз-ўзидан нормал иш фаолиятини олиб боришига халал беради. Шикоят келиб чиқишидан ташвишланиб юради.\nИккинчидан, ҳақиқатан шошилинч ёрдам зарур бўлган жойга ходимнинг ўз вақтида етиб бора олмаслигига ҳам сабаб бўлади. Агар ёлғон чақириқ билан овора бўлиб қолмаса, бошқа беморнинг олдига вақтлироқ бориб, унга ўз вақтида керакли ёрдамни кўрсата олиши мумкин бўлади.\nУчинчидан, ёлғон чақириққа оддий чақириққа қараганда кўпроқ вақт сарфланади. Ҳақиқий бемор учун ярим соат вақт сарфлаш мумкин бўлса, бунга ходимлар бир соатлаб овора бўлиб қолади. Кўрсатилган нотўғри манзилни топиш учун бошқа аҳолини ҳам безовта қилишига тўғри келади. Шифокор ҳам, тиббий ёрдам машинаси ҳам банд бўлиб қолади.\nАсосланмаган чақириқ шифокорни овора қилишдан бошқа нарса эмас\nШифокорнинг баён қилишича, асосланмаган чақириқ деган тушунча ҳам мавжуд бўлиб, у ҳам тиббиёт ходимининг иш фаолиятига халал беради.\n«Қўнғироқ қилиб, беморнинг аҳволи оғир, тез етиб келмасангиз бўлмайди, деб ваҳима қилишади. Барча мурожаатларни бир четга суриб, ходим етиб борса, қон босимининг озгина кўтарилиши устидан чиқади. Сурункали хасталиги борлар кўп ҳолларда шифокори берган тавсияга риоя қилмайди, парҳезни бузади, дориларни ўз вақтида қабул қилмайди. Натижада касалликнинг зўрайиши кузатилса, тез ёрдамни чақириб, укол қилиб қўйинг, қон босимимни ўлчаб қўйинг, дейишади. Ўзи оддий парҳезга ҳам риоя қилмай, кунига 5-6 марталаб қўнғироқ қиладиганлар бор. Бу ёқда эса чиндан ёрдамга муҳтож беморларнинг олдига бориш кечикади. Укол қилиб қўймасанг шикоят қиламан, порталга ёзаман деб пўписа ҳам қилишади. Лекин бир нарсани тушунишмайди: муолажа қилиш тез тиббий ёрдам ходимининг ваколатига кирмайди. У фақатгина фавқулодда ҳолларда биринчи ёрдамни кўрсатиши мумкин!», ─ дейди мутахассис.\nСурункали касалликлар муолажаси тез тиббий ёрдамнинг вазифаси эмас\nТез тиббий ёрдам станциясига келиб тушган ҳеч бир мурожаатни рад қилиб бўлмайди. Чунки тез ёрдам чақираётган одам беморнинг ҳақиқий аҳволини тўғри баҳолай олмаслиги мумкин. Баъзида аҳволи оғир, жуда ёмон ҳолатда, дейишади. Борсангиз, қон босими 10-20тага кўтарилган бўлади. Баъзилар эса сал мазалари йўқ, озгина ўзларини ёмон ҳис қиляптилар, дейди, аммо мутахассис бориб кўрса, ўлимолди ҳолати бўлиши ҳам мумкин. Чақириқ учун кўрсатилган сабаблар беморнинг ҳақиқий ҳолатини баҳолаб бера олмайди. Шунинг учун ҳар бир чақириққа жиддий ёндашув талаб этилади.\nМутахассис турли муолажаларни бажариш учун шошилинч ёрдамни чақириш мутлақо нотўғри эканлигини таъкидлаб ўтди.\n«Сурункали касалликларда муолажалар узлуксиз тарзда тўғри олиб борилса, шифокор кўрсатмаларига риоя қилинса, тез ёрдамга эҳтиёж туғилмайди. Касалликни даволаш тез ёрдам шифокорининг вазифасига кирмайди. У ўша вақтда мавжуд касалликнинг ҳаёт учун хавф солиши мумкин бўлган симптомини бартараф этади, нима қилиш кераклигига йўлланма беради. Бу вақтинчалик ҳолат. Бемор аҳволи озгина енгиллашгач, албатта, даволаш муассасасига мурожаат қилиб, муолажа олиши шарт. Мисол учун, грипп билан оғриган беморнинг иситмаси кўтарилаётган бўлса, шифокор тана ҳароратини меъёрлаштиради, лекин гриппни даволаш учун антибиотик ўтказмайди. Тез ёрдам фақатгина фавқулодда ҳолатни бартараф этади. Муолажа амалиётини бажариш учун тез ёрдам ходими жалб этилиши мумкин эмас, бу унинг ваколатига кирмайди», ─ дея қайд этди у.\nБелгиланган нормативларга кўра, осма укол ўтказиш, бошқа шифокор ёзиб берган муолажани бажариш шошилинч ёрдам ходимининг ваколатига кирмайди. Бундай муолажа беморнинг хоҳиши билан эмас, вазият тақозоси (масалан, кўп қон йўқотиш) билангина амалга оширилиши мумкин.\nЁлғон чақириққа одамларни нима ундаяпти? Бунинг учун жавобгарлик борми?\nЁлғон чақириқнинг сабаблари турлича бўлиши мумкин. Руҳиятида бузилиш бўлганлар, тез ёрдам ходимларига ёинки бирон танишига адовати бўлганлар шунақа ишларни ўйлаб топишади. Мақсад ─ киминидир безовта қилиш.\n«Фаолиятимизга салбий таъсир кўрсатадиган бу ҳолатни бартараф этиш учун чоралар ишлаб чиқилмоқда. Бош прокуратура билан ҳамкорликда бу борада иш олиб бориляпти. Ёлғон чақириқ учун ЭКИҲнинг 20 бараваригача жаримага тотишни қонунчиликка киритиш таклифи билан чиққанмиз. Масаланинг зиддиятли томонлари кўп. Чақириқнинг ҳақиқатдан ҳам ёлғон эканлигини исботлаш жуда қийин масала», ─ дейди Илҳом Арслонов.\nБош шифокор ўринбосарининг сўзларига кўра, ёлғон мурожаат билан чиқиш ҳолатлари ҳозирда нисбатан камайган. Била туриб мавжуд бўлмаган манзилни кўрсатиш, қандайдир шахсий муносабатлар юзасидан танишининг манзилини кўрсатиб юбориш, тез ёрдамга қўнғироқ қилиб, 102, 101 билан конференц алоқа қилиш каби ҳолатлар ҳам кўп кузатилган.\nШунингдек, мутахассис шошилинч тиббий ёрдам фаолиятига салбий таъсир кўрсатаётган бошқа ҳолатларга ҳам тўхталиб ўтди:\n«Тез ёрдам машинасига йўл бермаслик ҳолатлари ҳам тез-тез учрайди. «Мигалка» ва сиренани ёққан машинага ён-атрофдаги машиналар йўл берсагина машина ўтиб кетиши мумкин. Чет элда машиналар ҳам, йўловчилар ҳам тез ёрдам машинасининг яқинлашаётганини кўриб, ўзидан билиб йўл беради. Машиналар йўл берсагина ҳайдовчимиз ўтиб кетиши мумкин. Асоссиз равишда йўл бермаслик, мутлақо эътибор қаратмаслик ҳолатлари ҳам кўп кузатилади, афсуски.\nСўнгги пайтларда тиббиёт ходимларига иш фаолияти давомида тажовуз қилиш ҳолатлари кўп кузатиляпти. Бунда ички ишлар ходимларига мурожаат қилишга мажбур бўламиз. Аммо баъзида тақдир тақозоси билан бемор ҳаётдан кўз юмган пайтда унинг яқинлари бор аламини тиббиёт ходимига сочади. Уни дўппослаш ҳолатлари ҳам кузатилади. Тўғри, кейин узр сўраши, ўзида бўлмаганини билдириши мумкин, аммо тиббиёт ходимининг айби нимада? Ҳеч бир шифокор беморинг ҳаёти хавф остида қолишини истамайди. Унинг ҳам саломатлигига хавф солиш керак эмас», ─ дея баҳо берди мутахассис.\nБелгиланган стандартларга кўра, тез ёрдам машинаси максимум 30 дақиқада, фавқулодда ҳолатлар (ўз жонига қасд қилиш, ёнғин, автоҳалокат)да эса 15 дақиқада етиб бориши керак. Тўғри, баъзида машина кеч етиб келиши мумкин, гоҳо шифокорнинг муомаласидан ёинки малакасизлигидан шикоят қилиб қоламиз. Иш бор жойда камчилик бўлади, деган мақол ҳам ноўриндир балки. Чунки гап инсонларнинг саломатлиги ҳақида кетяпти. Аммо шифокорлар ўз вазифасини маромига етказиб бажариши учун баъзида ташқи сабаблар ҳам таъсир кўрсатмаяптимикан? Ҳар ҳолда, қарс икки қўлдан чиқади.


УЙИ ВА ПУЛИГА КУЙГАН ОДАМ - Ўзбекистон овози газетаси\nСурхондарёлик Абдузоир Қодиров турмуш ўртоғи билан Россия Федерацияда ишлаб, топган пулига Тошкентдаги кўп қаватли уйдан квартира сотиб олмоқчи бўлади. Аммо прописка бўлмаса, Тошкентдан уй олиб бўлмайди. Хўш, нима қилиш керак?\nЎзаро маслаҳатдан кейин турмуш ўртоғининг Тошкентда яшовчи укаси, яъни қайинукаси Ғайрат Маҳмудовнинг номига уй оладиган бўлишди.\n— Ғайрат бегона эмас, ўзимизники, — деди Абдузоир ака оила аъзоларига, — Онангнинг туғишган укаси. Сенларга эса тоға бўлади.\nХуллас, 2005 йил август ойида Тошкент шаҳар С.Раҳимов (ҳозирги Олмазор) тумани Қорақамиш массиви 2/5,16-уй, 68-хонадонни Елена Каличкодан 4300 АҚШ долларига сотиб олишга келишишади. Буёғини энди етмиш ёшли отахон Абдузоир Қодиров айта қолсин.\n— Турмуш ўртоғимнинг укаси Ғайрат Маҳмудовнинг номига уйни расмийлаштириб, кейинчалик менинг ўғлим Зокиржон номига ўтказиб бериш шарти билан нотариусга боришган. Ўғлим уй олди-сотди шартномаси бўлаётган вақтда 4300 АҚШ долларини ўз қўли билан Елена Каличкога берган. Айни вақтда Елена Каличко уй учун ўғлимдан 4300 АҚШ доллари олганлиги ҳақида тилхат ҳам ёзиб берган. Уй қайинукам Ғайрат Маҳмудов номига расмийлаштирилган. Уй олди-сотди бўлаётганида Елена Каличко ўғлимга:\n— Ҳозир сизлар қариндошингиз номига уй олаяпсизлар. Эртага муаммо бўлмайдими? — деган.\n— Ҳеч қандай муаммо бўлмайди, — деган Ғайрат.\nБиз унинг гапига ишондик. Ўзбекчилик, инсонгарчилик бор-ку, дедик. Қолаверса, уйнинг ҳужжатлари ўғлимнинг қўлида эди.\nИшонувчанлигимиз бир куни келиб бошимизга бало бўлишини хаёлимизга ҳам келтирмаган эдик.\nАна-мана дегунча ойлар, йиллар ўтди. 2010 йили қайинукам Ғайрат Маҳмудов жиноят содир этиб, қамалди. Уёқдан чиққач, ҳунарини кўрсата бошлади. Ғайрат ўғлимдан таъмагирлик қилиб, тез-тез 100-200 минг сўм пул сўраш йўлига ўтди. 2015 йил декабръ ойида тоға-жиян ижара шартномасини тузади. Уйни «Ижарага берувчи» мақомини олган Ғайрат бизга фириб бераётганини дастлаб сезмадик. У уйнинг ҳужжатлари йўқолганлиги ҳақида газетага эълон ҳам берибди. Кадастр хизматидагиларни лақиллатиб, дубликат ҳужжат олибди. Аслида уй ҳужжатлари йўқолмаган, ўғлимда эди. Ғайратнинг мақсади ўғлим ва келиним яшаётган уйни сохта эълон билан қўлга киритилган кадастр ҳужжати билан сотиш экан.\nҒайрат очиқдан-очиқ ўғлим ва келинимга «уйдан чиқинглар, уйни сотаман», деди. Вазиятнинг бундай кескин тус олишини кутмаган ўғлим профилактика инспекторига шикоят билан чиқади.\n— Уй бизники. Бирор чорасини кўринг, — дейди Зокиржон Қодиров профилактика инспекторига.\nМаҳалла раиси ва профилактика инспектори Ғайрат Маҳмудовни чақириб, суҳбатлашади.\n— 5000 АҚШ доллари берсин, кейин тинч қўяман, — дейди Ғайрат уларга.\nАбдузоир Қодиров масаланинг чигаллашиб бораётганлигини билгач, Сурхондарёдан Тошкентга келади.\n— Ғайрат сенга нима бўлди? Ахир уйни сенинг номинга сотиб олаётган пайтдаги гапинг эсингдан чиқдими? — дейди Абдузоир ака. — Сен қамалган пайтингда ота-онангга пул бердим. Қўлимдан келганича ёрдам қилдим. Сендан берган пулларимни сўрагани келганим йўқ. Инсоф қил. Уй меники бўлса...\nОтахоннинг гапи оғзида қолди. Ғайрат унинг ўғли ва келинига айтган гапни такрорлайди:\n— 5000 АҚШ доллари берасиз. Ёки уйни бўшатиб, чиқиб кетинглар.\nНима қилиш керак? Қаерга борса арзини эшитади? Қайинукасининг ноқонуний талабини кимга айтади? Эртаси куни Абдузоир ака Қорақамишдаги «Шодиёна» маҳалла раисининг олдига бориб, бор гапни айтади.\n— Майли, қарз-ҳавола қилиб бўлса-да, 2,5-3 минг доллар берайин. Ғайратни инсофга чақиринг. Ахир, пешона тери эвазига шу уйни олганмиз-ку.\nҒайрат эски гапида туриб олди:\n— 5000 «кўкидан» беришсин. Кейин уй билан ишим бўлмайди.\nАбдузоир ака ортга қайтиб, Сариосиёга боради. Ғайратнинг оғайниларини йиғади.\nҒайрат Маҳмудовнинг ака-укалари Абдузоир акани юпатишади.\n— Ҳаммасини биламиз. Ғайратнинг ўзи бизга «поччам билан опам Россиядан ишлаб топган пулига Тошкентда ўғлининг номига уй олди», деб айтганди, — дейишди ака-укалар. — Ғайратнинг уйга эгалик қилишга ва сотишга ҳаққи йўқ. Уйнинг пулини сиз берганлигингизни биз биламиз-ку.\nАбдузоир ака яна Тошкентга йўл олади. Олмазор тумани ИИБ бошлиғи номига ёзма мурожаат қилади. ИИБдагилар фуқаролик судига мурожаат қилишни маслаҳат беришади.\nСудлашиш бошланади. Абдузоир Қодиров даъвогар сифатида жавобгар Ғайрат Маҳмудов ва Тошкент шаҳар нотариал идорасига нисбатан олди-сотди шартномасини ҳақиқий эмас, деб топиш ҳақида судга мурожаат қилади. 2018 йил 12 апрелда фуқаролик ишлари бўйича Тошкент шаҳар Шайхонтоҳур туманлараро суди Олий суд пленумининг «Суд амалиётида битимларни тартибга солувчи қонунчилик нормаларини татбиқ қилишда вужудга келадиган айрим масалалар тўғрисида»ги қарорига таянди. Ушбу қарорга асосан олди-сотди шартномаси фақат унинг иштирокчилари учун ўзаро ҳуқуқ ва мажбурятларни вужудга келтириши боис, мазкур шартноманинг ҳақиқийлиги бўйича шартнома иштирокчилари ҳамда шартнома объектининг мулкдорлари низолашишга ҳақлидирлар. Суд ана шу қарорга асосланиб, Абдузоир Қодировнинг даъво аризасини рад этди. Абдузоир Қодиров суддан хафа бўлиб чиқди.\nҒайрат Маҳмудов анойилардан эмас экан. 2018 йил 16 ноябрда ФИБ Шайхонтоҳур туманлараро суди даъвогар Ғайрат Маҳмудовнинг жавобгар Зокиржон Абдузоировга нисбатан ижара шартномаси ва унга қўшимча келишувни бекор қилиш, ижара ҳақини ундириш, турар-жойдан мажбурий кўчириш тўғрисидаги даъво аризасини қаноатлантирди. Шунингдек, жавобгар Зокиржон Абдузоировдан даъвогар Ғайрат Маҳмудов фойдасига 5.320.000 сўм миқдорида ижара пули ундириладиган бўлди.\nАна мот, мана мот!!!\nҚўлимизда 2019 йил 14 февралда «Шодиёна» маҳалла фуқаролар йиғини раиси ва котиби тасдиқлаган далолатнома бор. Ундай шундай сўзлар ёзилган: «Ҳақиқатан ҳам, Қорақамиш 2\_5,16-уй, 68-хонадонда Абдузоировлар оиласи 2005 йилдан то шу кунгача яшаб келади... Ушбу оила уйнинг барча коммунал тўловларини тўлаб яшаб келмоқдалар... Маҳмудов Ғайрат Самандарович ушбу хонадонда умуман яшамаган ва коммунал тўловларни умуман тўламаган».\n— Судда, — дейди Абдузоир Қодиров фиғони чиқиб, — Ғайрат уй учун пулни мен берганман, деб ёлғон гапирди. Ахир бу инсофдан-ми? Туҳматга қолдик. Уй учун пулни мен берганман-ку. Елена Каличко тилхатида ҳам, судда ҳам пулни ўғлимнинг қўлидан олганлигини қайта-қайта таъкидлаяпти. Лекин суд инобатга олмади...\nБу масала қандай якун топиши ҳозирча номаълум. Абдузоир Қодиров кураша-кураша бир кун мақсадига етар...\nБизни масаланинг бошқа томони кўпроқ қизиқтиради. Вилоятларда яшовчи ҳамюртларимиз орасида Тошкентда пропискаси бор яқин қариндоши ёки дўсти номига уй олиб, кейин муаммога дуч келаётганлар оз эмас.\nБиринчидан, уйни кимнинг номига расмийлаштириш тўғрисида жиддий ўйлаб кўриш керак. Юристлар билан маслаҳатлашиб, бир қарорга келинса, адашмайсиз.\nЯна бир савол кишини ўйлантиради. Нега Ўзбекистон фуқаросининг исталган вилоятдан уй сотиб олиш ҳуқуқи поймол этилмоқда? Майли, доимий рўйхатдан (пропискадан) ўтказилмасин. Аммо мулкка эгалик қилиш ҳуқуқи бўлиши керак эмасми?..


МАТБУОТ ФАҚАТ ҚОНУН ОЛДИДА ЖАВОБ БЕРАДИ...МИ! — Ishonch Gazetasi\nҲуқуқий маданиятимиз юксалиб бораётган айни вақтда матбуот соҳасида ҳам маълум ўзгаришларни амалга ошириш лозим. Билдирилаётган танқидий чиқишларни барча мутасаддилар ҳам муносиб кутиб олаётганлари йўқ. Улар матбуот ўзининг қонунга зид бўлмаган фаолияти учун ҳеч қайси мутасадди раҳбар олдида ҳисобдор эмаслигини англаб етишлари лозим. Журналист Алижон Тўхтаназаровнинг мақоласи айнан шу мавзуга бағишланган.\n2019 йил 22 август, 34-сон


«Абадийлик қонуни»: Путин президентлик муддатини «нуллаштирувчи» ҳужжатга имзо чекди\n«Абадийлик қонуни»: Путин президентлик муддатини «нуллаштирувчи»...\n14.03.2020 20:55 0 2826\nРоссия президенти Владимир Путин бугун, 14 март куни Конституцияга ўзгартириш киритиш тўғрисидаги қонунни тасдиқлади. Энди ҳужжат тасдиқланиш учун Конституцион судга юборилади. Бунгача қонун лойиҳасини Россия Давлат думаси депутатлари, Федерация кенгаши, шунингдек, ҳудудий парламентлар тасдиқлаган эди. Агарда Конституцион суд ҳам «ўзгариш»ни қонуний деб топса, 22 апрель куни — Россияда референдум, ҳаммаси узил-кесил ҳал бўлади.\nКонституцияга ўзгартириш киритилса\nАввало Россия Федерациясининг амалдаги президенти Владимир Путинга назарий жиҳатдан Кремлда яна узоқ вақт қолиш имкониятини беради. Йигирма йилдан бери рус давлати тепасида турган Путин ҳаммасини «нулдан» бошлаши мумкин: хусусан, 2024 йилда ҳам ўз номзодини президентликка қўя олади. Айрим экспертлар эса Кремлнинг 67 ёшли раҳбари Россия президенти лавозимида 2036 йилгача қолиши мумкин дейишмоқда — ўшанда Путин 83 ёшини қарши олади.\nАнча шов-шувли, кенг жамоатчилик муҳокамасига сабаб бўлган ва бўлаётган ушбу қонун лойиҳаси Россия Давлат думаси томонидан 11 март куни қабул қилинганди. Тегишли қонун лойиҳасини ёқлаб миллий парламентнинг 380 нафар депутати овоз берган, 43 нафари — қарши, бир нафари бетараф қолганди.\nP.S. Бир пайтлар Конституцион суд Борис Ельцинга конституцияни ўзгартириш имконини бермаганди. Ўша Конституцион суд аъзоларидан саноқлилари ҳозир ишламоқда, кўпчилиги Путин даврида келган...


АПЛда энг кўп маош Санчесда. Европадаги футболчи ва мураббийларнинг маошлар бўйича рейтинги\nФранциянинг Equipe нашри Европа клублари бош мураббийлари ва футболчиларини маошлар миқдори бўйича таснифлади.\nНеймарнинг маоши Мбаппеникидан икки баробар кўп\nФранцияда энг кўп ҳақ олувчи 10 футболчидан 9 нафари «ПСЖ» аъзоларидир. Парижликлар клуби футболчилари орасида эса Неймар ойига 3,06 миллион евро олади (қўшимча бонуслар ҳам бор). Солиқлар чиқариб ташланган ҳолатда, унинг ойлик маоши миқдори 2,6 миллион еврони ташкил қилади. Унинг йиллик маоши миқдори солиқлар чиқариб ташланганида 30 миллион еврога тенг. Килиан Мбаппенинг маоши эса уникидан анча кам: ойига 1,7 миллион евро. У солиқлар чиқариб ташланган ҳолатда ойига 1,4 миллион евро, йилига 17 миллион евро олади.\n«ПСЖ» футболчиларининг солиқ харажатларини қоплаш учун, «мажбурий бонус»лар тўлайди.\nЕвропадаги энг кўп маош олувчи 10 футболчидан 5 нафари Испания чемпионатида\nБулар Коутиньо, Бэйл, Суарес, Гризманн ва Месси. Қайд этиш керакки, Испания – сайёрадаги солиқ қонунчилиги энг мураккаб давлатдир. Шу вақтгача бу ерда Месси, Неймар, Роналду, Хаби Алонсо, Маскерано, Жозе Моуриньо ва бошқа кўплаб таниқли шахслар солиқ билан боғлиқ муаммоларга дуч келишган. Испанияда футболчиларнинг солиққача бўлган маошлари миқдори юқори, масалан, Неймарда бу 3,06 млн еврони ташкил қилса, Гризманнда бу миқдор кўпроқ. Аммо Неймар йилига қўлга 30 миллион евро олса, Гризманн 24 миллион евро олади. Шу туфайли, Лионель Мессига ойига 8,3 миллион евро миқдорида маош олсада, аслида унинг қўлига тегадиган пул йилига 50 миллион еврога тенг бўлади. Таққослаш учун, Криштиану Роналдунинг «Ювентус»даги ойлик маоши миқдори 4,7 миллион еврога тенг. Бу Лионель Мессининг солиққача бўлган маошидан икки баробар кам, лекин у солиқлардаги фарқлар туфайли йилига 31 миллион евро олади.\nАПЛда энг кўп маош Ўзил ва Алексисда\nПоль Погба, Эден Азар, Давид де Хеа, Кевин де Брюйне, Серхио Агуэро, Ҳарри Кейн, Мухаммад Салоҳ, Ромелу Лукаку – уларнинг барчаси «Арсенал»да асосий таркибда ўйнамаётган Месут Ўзил ҳамда «МЮ»да асосий таркиб футболчиси саналмайдиган Алексис Санчесдан кам маош олишади. Озил ҳафтасига 400 минг фунт, Санчес эса 500 минг фунт миқдоридаги маош билан таъминланган. Поль Погба ҳафтасига 290 минг, Агуэро ва Азар ҳафтасига 220 минг фунтдан маош олади.\nГерманияда Левандовски ҳаммадан кўп пул ишлайди\nПольшалик ҳужумчининг ойлик маоши миқдори солиққача 1,3 миллион евро. Бу эса у Европада кучли ўнликдан ташқарида эканини англатади. «Бавария» - Европанинг суперклуби, аммо мюнхенликлар трансферларда ҳам, футболчиларнинг маошлари борасида ҳам камхарж ҳисобланишади.\n«Атлетико» бош мураббийи «ПСЖ» бош мураббийидан 7 баробар кўп олади\nДиего Симеоненинг ойлик маоши миқдори солиққача бўлган ҳолатда 3,3 миллион еврога тенг. «ПСЖ» эса Томас Тухелга ойига 420 минг евро тўлайди (солиқлар билан қўшиб ҳисобланганда). Ноҳақликдек кўринади: бир томонда дунёнинг энг бой клубларидан бири, иккинчи томонда унча бой бўлмаган клуб. Симеоне ростан ҳам Тухелдан кўп ойлик олади. Аммо барчаси ташқаридан кўринганидек эмас.\nБиринчидан, Испанияда солиқлар юқори. Баъзида, даромаднинг 48 фоизи солиққа кетади. Шу туфайли, Симеоне қоғозда йилига 39 миллион евро кўрсатилган бўлсада, қўлга 20 миллион евро олади. Тухелнинг маошидан камроқ «ушлаб қолишади» ва унинг йиллик маоши миқдори 4 миллион евродан ортиқроқ бўлади. Бу ҳолатда фарқ 7 эмас, 5 баравар бўлади. Қолаверса, Париж клубида бош мураббий асосий фигура эмас, «Атлетико»дагидан фарқли равишда.\nГвардиола ва Вальверде: ким кўпроқ ишлаб олади?\nХосеп Гвардиоланинг ойлик маоши миқдори 1,9 миллион евро, Эрнесто Вальверденики эса 2 миллион евро. Лекин солиқлардаги фарқлар ҳисобга олинса, Гвардиола анча кўпроқ олиши маълум бўлади.\nАПЛда иккинчи йирик маош - Пеллегринида\n«Вест Ҳэм» янги босқичга чиқиш учун ҳаракат олиб бормоқда ва пулларни аямаяпти. Мануэль Пеллегрини ойига солиқларгача бўлган ҳолатда 950 минг евро олади, бу эса Маурисио Почеттино, Унаи Эмери, Маурисио Сарри ва Юрген Клоппникидан кўп. Бу мураббийларнинг барчаси, «Наполи»да ишлаётган Карло Анчелоттидан камроқ маош олади.\nСнейдер фаолиятини якунлашини тасдиқлади\n«Ливерпуль» совринлар сони бўйича «Манчестер Юнайтед»дан ўзиб кетди\nЕвропа Лигаси гуруҳ босқичига чиқиш учун курашадиган жуфтликлар маълум бўлди


Фарғонада ҳиндистонлик мутахассис офтальмологлар ҳамкорлигида кўз клиникаси очилди\n16:00 / 19.08.2017\nҲиндистон ва Ўзбекистонлик мутахассис офтальмологлар билан ҳамкорликда Фарғона шаҳар марказида кўз клиникаси фаолияти йўлга қўйилди.\nВикрам Сингҳ – офтальмолог (Ҳиндистон)\nЎзбекистон ва Ҳиндистон ҳар соҳада аввалдан дўстона алоқа қилиб келади. Бу клиника Ҳиндистондаги энг йирик офтонмология маркази ҳисобланади. Мазкур клиникани Фарғонада бўлимини ташкил этдик. Бу ерда эндиликда жарроҳли операцияларини ўтказамиз. Юртингиздаги мутахассислар билан ўзаро фикр алмашган ҳолда бу ердаги беморларга кўмак берамиз.\nКлиниканинг очилиш маросимига Ҳиндистоннинг Ўзбекистондаги фавқулодда ва мухтор элчиси Винод Кумар ташриф буюриб, клиникада беморлар ва шифокорларга яратилган шарт-шароитларни кўздан кечирар экан, ўзаро ҳамкорликдаги клиника - кўплаб инсонларнинг дардига малҳам бўлишини эътироф этди. Шунингдек, Ўзбекистон ва Ҳиндистоннинг ўзаро ҳамкорлик алоқалари яна бошқа соҳаларда ҳам давом этишини айтиб ўтди.\nВинод Кумар –Ҳиндистоннинг Ўзбекистондаги фавқулодда ва мухтор элчиси.\nФарғонага яна бир бор ташриф буюрганимдан шодман. Вилоятингизни бой тарихи ҳиндистонликларга яхши муълум. Тиббиёт соҳаси юртингизда жуда яхши ривожланган. Ўзбекистондаги жуда кўплаб шифохоналарда ҳиндистонликлар фаолият олиб борадилар. Шаҳрингизда барпо этилган клиника ҳам узоқ йиллик ҳамкорлигимизнинг натижаси, деб ўйлайман. Кўплаб ўзбекистонликлар дардларига шифо излаб, Ҳиндистонга боради. Эндиликда мазкур шифохона ёрдамида шу ернинг ўзида жарроҳлик амалиётини ўтишлари мумкин.\nОфтальмология соҳасида янгилик бўлган ушбу технологиялар ёрдамида инсонлар ҳаётга янада равшан нигоҳ ташлаш бахтига муяссар бўлади. Шунингдек, бу ерда кўз касалликларининг барча турларини самарали даволаш имкониятлари яратилган.\nКлиникада янги технология ва замонавий илмий, тиббий усуллар ёрдамида даволаш ва жарроҳлик амалиётларини оғриқсиз ва фойдали ташкил этиш имкониятлари бор.\nФарғона офтальмолог кўз клиникаси


Шикоятимни қайтариб олишим мумкинми? – ТАФСИЛОТ\nСўранг, жавоб берамиз 48 марта кўрилган\nШикоятимни қайтариб олишим мумкинми?\n— Яшаб турган ўйимга туман газ идорасидан қарздорлик нотўғри ҳисобланганидан норози бўлиб ҳуқуқни муҳофаза қилувчи идорага шикоят қилган эдим. Мазкур ҳолатга туман газ идораси ходимлари томонидан ойдинлик киритилгани муносабати билан берган шикоятимни қайтариб олишим мумкинми?\nСаволга Бухоро вилояти адлия бошқармасининг Ташкилий-назорат ва таҳлил шўъбаси мудири Баҳодир Мансуров жавоб беради:\n— “Жисмоний ва юридик шахсларнинг мурожаатлари тўғрисида”ги қонуннинг 18-моддасига асосан Сиз ўз шикоятингизни мурожаат кўриб чиқилгунига қадар ва кўриб чиқилаётган вақтда мурожаат юзасидан қарор қабул қилингунига қадар ёзма ёхуд электрон шаклда ариза бериш орқали қайтариб олиш ҳуқуқига эгасиз.\nШунингдек, юқоридаги номи келтирилган қонунда мурожаатни қайтариб олиш ҳақидаги ариза давлат органлари томонидан қонун бузилишларини аниқлаш ва бартараф этиш бўйича чоралар кўрилишини истисно этмаслиги ҳам белгилаб қўйилган.


Тожикистон: Хорижлик сайёҳларга ҳужум қилганлар устидан суд бошланди - BBC News O'zbek\nТожикистон Олий Суди хорижий сайёҳлар гуруҳига ҳужум қилган кишилар устидан маҳкама бошлаган. Мазкур ҳужум натижасида олти нафар сайёҳдан тўрт нафари ҳалок бўлган ва икки нафари оғир яраланган эди.\nТожикистон Адлия вазирлигига қарашли тергов изоляторларидан бирида ёпиқ тарзда ўтаётган маҳкамага фақат ҳимоячилар қўйилган. Судланувчиларнинг яқинлари ва оммавий ахборот воситалари вакиллари маҳкамага киритилмаган.\nСудга ҳаммаси бўлиб ўн беш киши тортилган. Улардан икки нафари - Кароматулло Ғаниев ва Беҳрўз Сафоев жиноий гуруҳда иштирок этишда айбланмоқда. 12 киши, жумладан, бир аёл жиноятга тайёргарлик борасида хабар бермасликда айбланмоқда.\nСайёҳларга қилинган ҳужумга раҳбарлик қилган, дея кўрилаётган Ҳусейн Абдусамадовга Тожикистон Жиноий кодексининг 9 та моддасига кўра айблар қўйилган. Жумладан, у шафқатсизларча қотиллик содир этиш, террорчилик, экстремизм, жиноий гуруҳ тузиш, фуқароларни чет элдаги жанговар ҳаракатларга жалб этишда айбланмоқда.\nХорижий сайёҳларга ҳужум жорий йилнинг 29 июл куни содир этилган. Хатлон вилоятининг Данғара туманидаги Себистон қишлоғи ҳудудидан ўтган йўлда бораётган олти кишилик велосипедчилар гуруҳи устига тўсатдан автомобил ҳайдалиб, улар босиб ўтилган.\nЛекин ҳужумчилар бу билан қаноатланиб қолмай, яраланган сайёҳларга болта ва пичоқ билан ҳужум қилишган. Натижада Америка Қўшма штатларидан бўлган сайёҳлар - эр-хотин, ва Нидерландия ҳамда Швейцариядан саёҳат учун келган икки нафар турист ҳалок бўлган. Икки нафар сайёҳ оғир жароҳатланган. Фақат гуруҳдан орқароқда қолган еттинчи сайёҳга зарар етмаган.\nХудди ўша куни ҳужумчилар изига тушган тожикистонлик ҳуқуқ-тартибот ходимлари уларнинг тўрт нафари - ака-ука Жафариддин ва Аслиддин Юсуповлар, Зафаржон Сафаров ва Асомуддин Мажидовларни ўлдиришган.\nФақат бир ҳужумчи - Ҳусейн Абдусамадов тирик қолган.\nКўп ўтмай, Тожикистон расмийлари бу ҳужумни террорчилик амали, деб элон қилишган. Жиноятчиларни топиш ва уларга нисбатан чора кўриш учун махсус амалиёт бошланган. Чет эллик сайёҳлар ўлимига сабаб бўлган ҳужум шахсан Тожикистон Президентининг эътиборига олинган.\nҲужум содир этилган куниёқ, ИШИД бу амал ўз иши эканлигини билдирган. Ижтимоий тармоқларда Данғарадаги ҳужумчиларнинг ҳужумдан олдин ИШИД байроғи остида тушган суратлари ва ИШИДга қасамёд қилишгани ҳақидаги маълумот тарқалган.\nТергов давомида тирик қолган ҳужумчи Хусейн Абдусамадовнинг 2004-йилда Тожикистон Ислом уйғониш фирқасига аъзо бўлиб киргани аниқланган. Шунингдек, Абдусамадовнинг 2016-2017-йилларда ИШИД гуруҳлари қаторида Сурия ва Ироқда жанг қилгани маълум бўлган. Бу ҳақда Тожикистон Олий Суди ҳам расмий маълумот тарқатган.\nҲужум Тожикистонда ман қилинган фирқа ишими?\nТожикистон расмийлари Данғарадаги ҳужум Ислом уйғониш фирқаси томонидан уюштирилган деган иддао билан чиққан. Тожикистон Ҳуқуқ-тартибот мулозимларига кўра Ислом уйғониш партияси ўз хатти-ҳаракатини ниқоблаш учун ҳужумчиларнинг ИШИД байроғи остида суратга тушишларини ташкил этган.\nХорижликларга ҳужумдан сўнг орадан бир ойдан сал кўпроқ вақт ўтгач, Тожикистон телевидениесида берилган махсус кўрсатувда ҳужумчилар раҳбари сифатида кўрилаётган Ҳусейн Абдусамадов ўзининг Ислом уйғониш фирқасига мансублиги ҳақида тафсилотлари билан гапирар экан, айнан шу фирқа топшириғини бажарганини айтган. У сайёҳларга ҳужум топшириғини Ислом уйғониш фирқасининг фаол аъзоси Қори Носир сифатида танилган Носирхўжа Убайдов томонидан берилганини айтган.\nУ Қори Носир билан танишлиги ҳақида гапирар экан, 2003-2007-йиллар давомида Душанбе шаҳрида ундан диний сабоқ олганлигини айтган.\nРасмийларга кўра ҳозирда Фархор туманидан бўлган 45 ёшли Носирхўжа Убайдовга нисбатан қидирув эълон қилинган. Тожикистон расмийлари томонидан хорижлик сайёҳларга ҳужумнинг асосий ташкилотчиси сифатида кўрилаётган Носирхўжа Убайдов Интерпол томонидан қидирилмоқда\nСудга тортилган Кароматулло Ғаниев ва Беҳрўз Сафоевларнинг ҳам Ислом уйғониш фирқаси аъзоси эканликлари айтилмоқда. Шунингек, хорижий сайёҳларга ҳужум қилган ва махсус амалиёт пайтида йўқ қилинган тўрт ҳужумчининг ҳам мазкур фирқа аъзоси эканлиги иддао қилинмоқда.\nСуд бошланар экан, айбланаётганларнинг кўпчилиги қилган ишларидан пушаймонликларини изҳор этишган. Ҳусейн Абдусамадов пушаймонлик билдирмаган. У велосипедларда бораётган сайёҳлар АҚШ ва Европа мамлакатлари фуқаролари бўлганлари учун бу мамлакатларнинг Сурия ва Ироқдаги урушдаги иштироклари учун улардан ўч олинганини айтган.\nУ дастлабки кўрсатмани қори Носирдан олганини, лекин ўзига асли доғистонлик, МДҲ давлатларида террорчилик амалларини бажариш бўйича вакил йул-йўриқ кўрсатиб турганлигини айтган.\nТожикистонда Наҳзат - Исломий уйғониш фирқаси террорчи партия сифатида эълон қилинган ва унинг фаолияти ман этилган. Тожикистон Бош прокуратурасига кўра сайёҳларга ҳужум қилганлар собиқ Тожикистон Ислом уйғониш партиясининг ИШИД ниқоби остида хорижда туриб тузган режасига кўра амал қилишган.\nАйни бир пайтда Ислом уйғониш фирқаси раҳбари Муҳиддин Кабирий хориж матбуоти билан суҳбатда Тожикистон расмийларининг террорчилик ҳужумини мухолифлари бўйнига илиш учун ҳаракатини ҳақиқий жиноятчилардан чалғитиш, деган.\nАслида ҳужумдан мақсад нима бўлган?\nМаҳаллий таҳлилчиларга кўра хорижлик сайёҳларга ҳужум ҳар тарафлама ўйланган ҳолда режалаштирилган. Жумладан, жорий йил мамлакат Президенти томонидан Тожикистонда «Сайёҳлик ва халқ ҳунармандчилигини ривожлантириш йили» деб эълон қилинар экан, бу ҳужум хорижлик сайёҳларни қўрқитиш ва уларнинг Тожикистонга саёҳат қилмасликлари учун амалга оширилган бўлиши мумкин. Таҳлилчиларга кўра, ҳужум айнан Тожикистон Президенти туғилган Данғара тумани ҳудудида амалга оширилгани ҳам бежиз эмас.\nЛекин Тожикистон расмийларига кўра даҳшатли қотилликка қўл урган ҳужумчилар ўз мақсадларига ета олмаганлар. Тожикистонга келаётган сайёҳлар сони камаймаган.\nСайёҳлик ширкатлари раҳбарларининг фикрича ҳам, гарчи ҳужум шафқатсизларча амалга оширилган бўлса-да, бу Тожикистонга келаётган сайёҳлар йўлини тўса олмаган.\n- Бизнинг Зарафшон водиймизнинг мафтункор табиатини кўрган сайёҳлар ўз юртларига бориб, Ҳафткўл, Искандаркўл, Кўли калон каби кўллар, такрорланмас манзаралар, дарёлар, ям-яшил арчазорлар ҳақида ҳикоя қилиб беришади ва бу сайёҳларнинг юртларидан янги-янги туристлар келишмоқда, - деди Панжакентдаги сайёҳлик ташкилотларидин бирининг раҳбари Зафар Норов.\nЗафар Норовнинг айтишича, уларнинг кўпчилиги тоғларга пиёда ё велосипедларда, мотосиклларда йўлга чиқишади. «Масалан, Ҳафткўл йўлида елкасида юкқопчиқ, ёлғиз ўзи бораётган сайёҳларни, ҳатто турист аёлларни ҳам кўришингиз мумкин. Агар, осойишталик бўлмаса, ким юрак ютади?», дейди Зафар Норов.\n- Мен Нидерландиядан келдим. Террорчилик ҳужумини эшитдим. Лекин барибир йўлга чиқавердим. Чунки бундай ҳужумлар Европадаги мамлакатларда ҳам бўлган. Тожикистондаги осойишталикни кўргач, бу ерга келишга тараддудланган, лекин бироз ўйланиб қолган дўстларимга интернет орқали хабар бердим. Айтгандай, улар ҳам велосипедда саёҳат қилишмоқчи. Ҳозир Тожикистон томон йўлга чиқишган - деди Кэвин Венникс.\nЛекин айрим кузатувчиларга кўра, хорижлик сайёҳларга ҳужум ва улардан тўрт нафарининг ўлдирилиши ҳақида эшитган баъзи чет элликлар иккиланиб қолишган ва Тожикистон сафарини ортга суришган.\n18 дақиқалар аввал


Испаниялик Мичел “Марсель” клубининг бош мураббийи этиб тайинланди\n21:29 / 19.08.2015\nИспаниялик Хосе Мичел Франциянинг “Марсель” клубининг бош мураббийи этиб тайинланди. Бу ҳақда клуб матбуот хизмати маълум қилди.\n“Мичел “Олимпик”ка ўзининг ёрдамчилари билан мухлислар учун жозибадор футбол таклиф қилиш иштиёқи билан келмоқда” деб айтилмоқда хабарда.\nАвгуст бошида “Марсел”нинг эндиликда собиқ бош мураббийи аргентиналик мутахассис Марсело Бьельса клубни ўз истаги билан тарк этган эди.\nАввалроқ Мичел Грециянинг “Олимпиакос” клубига мураббийлик қилган. У клубни январда тарк этган. Грецияда мутахассис грек клубини 2013 ва 2014 йилларда чемпионликка олиб келди ва бир маротаба Греция кубогини (2013) ютди.\n“Марсель” бош мураббийи лавозимига номзодлар орасида Москванинг “Спартак” клубининг собиқ бош мураббийи Мурат Якин номи ҳам тилга олинаётган эди.\nХосе Мичель 1982-1996 йиллар давомида Мадриднинг “Реал” клуби ва Испания терма жамоаси сафида яримҳимоячи сифатида тўп сурган. Собиқ футболчи қироллик клуби сафида олти карра Испания чемпиони, икки карра Испания кубоги, уч марта Испания суперкубоги ва икки марта УЕФА кубоги соҳиби бўлган.